b'\n_START_ARTICLE_\nMausoleu de Qin Shi Huang\n_START_SECTION_\nHist\xc3\xb2ria\n_START_PARAGRAPH_\nL\'emperador va trigar al voltant de 38 anys en construir el mausoleu, el qual t\xc3\xa9 2,13 quil\xc3\xb2metres quadrats de superf\xc3\xadcie i, juntament a altres 181 tombes esteses per la zona, cobreix una superf\xc3\xadcie total de 60 quil\xc3\xb2metres quadrats. Es creu que la seva edificaci\xc3\xb3 va incloure la participaci\xc3\xb3 de m\xc3\xa9s de 700.000 obrers. Va ser edificat segons el pla urban\xc3\xadstic de la ciutat de Xianyang, antiga capital de la dinasta Qin, dividida tamb\xc3\xa9 en dues parts: interior i exterior, amb forma de pir\xc3\xa0mide truncada amb una base de 350 metres i una al\xc3\xa7ada de 76 metres._NEWLINE_El mausoleu va estar oblidat i enterrat durant uns 2.000 anys.\n_START_SECTION_\nUbicaci\xc3\xb3\n_START_PARAGRAPH_\nEl mausoleu se situa al mont Li (Lishan en xin\xc3\xa8s), a uns 30 quil\xc3\xb2metres a l\'est de la ciutat de Xi\'an, al districte de Lintong, prov\xc3\xadncia de Shaanxi, al nord-est de la Xina.\n_START_SECTION_\nEl complex funerari\n_START_PARAGRAPH_\nEl complex funerari del mausoleu, que ocupa 56 quil\xc3\xb2metres quadrats, t\xc3\xa9 quatre \xc3\xa0rees principals, l\'exterior, on es troben els fossars dels guerrers de terracota (est), tres \xc3\xa0rees dins d\'un recinte tancat per una doble muralla, la primera \xc3\xa9s una "ciutat exterior" (entre les dues muralles), la segona una "ciutat interior" (nord del recinte, dins la segona muralla) i les formen els palaus, carrers i altres construccions, i la tercera, la tomba en si (sud del recinte, tamb\xc3\xa9 dins la segona muralla), constru\xc3\xafda sota una pir\xc3\xa0mide escap\xc3\xa7ada de terra que la cobreix i dissimula.\n_START_SECTION_\nConservaci\xc3\xb3\n_START_PARAGRAPH_\nEls fossars dels guerrers de terracota van ser saquejats en l\'antiguitat: es creu que l\'ex\xc3\xa8rcit de Xiang Yu va entrar en algun dels fossars cap al 206 aC durant la revolta contra el segon emperador, va trencar moltes de les est\xc3\xa0tues, els va robar les armes i els va calar foc._NEWLINE_Nom\xc3\xa9s s\'han detectat diferents tipus de floridura en les figures descobertes, cosa que ha obligat a la contractaci\xc3\xb3 d\'empreses especialitzades per intentar conservar les troballes de la major manera possible._NEWLINE_Tamb\xc3\xa9 s\'est\xc3\xa0 intentant conservar tan b\xc3\xa9 com es pot la delicada policromia que tenien les figures, ja que es comen\xc3\xa7ava a fer malb\xc3\xa9 tan bon punt li tocava l\'aire, en desenterrar-les.'